FOTO'S: Anel en James Alexander kuier in Amerika
JY LEES NOU FOTO'S: Anel en James Alexander kuier in Amerika
Die gewilde akteurspaar Anél en James Alexander was onlangs by die American Film Market (AFM) in Los Angeles, hoofsaaklik vir besigheid. Maar hulle het darem kans gekry om, so tussendeur al die vergaderings en konferensies, ’n paar foto's te neem...
Die gewilde akteurspaar Anel en James Alexander deel foto's van hul Amerikaanse werksvakansie met SARIE.com.
Anel en James doen dit alles - skryf, vervaardig en speel self in televisiereekse en flieks. Hulle is onlangs na Los Angeles om die Amerikaanse filmmark te besoek om te kyk of hulle hul fliek Semi-soet oorsee kan versprei en nuwe kontakte kan opbou vir hul opkomende projekte.
Anel en Neil by 'n Halloween-partytjie
Anel en James was betyds om in die Halloween-pret te deel en het aan die jaarlikse Halloween-parade op Santa Monica boulevard deelgeneem. "Dit was insane! Die Amerikaners gaan GROOT met Halloween en daar was letterlik duisende mense in die strate met kostuums. Dit is ’n ongelooflike feestelike, prettige atmosfeer," het Anel gesê.
"Ek was mal oor Santa Monica! Dit het nogals so Kaapstadse atmosfeer, maar sonder die berg!"
Die Runyon Canyon is ’n groot park met ’n steil helling waar baie bekendes elke dag gaan draf en met hulle honde stap. "Van bo het jy ’n pragtige uitsig van LA én jy kan die Hollywood-teken sien" sê Anel.
Anel is opgewonde oor 'Thor' se premiere
"Een oggend vroeg wou ek en James gaan koffie koop, maar ’n groot gedeelte van Hollywood boulevard was afgeblok vir die Thor: The Dark World-première. Die hele straat is in ’n rooi tapyt-area verander en die mense het al van vroeg oggend uitgekamp met die hoop om die sterre te sien. Dit was mal! Hulle kom gereed met hulle kampstoeltjies en plakkate, iets om te drink en te lees en dan sit hulle heeldag en wag."